Document ID: /roh_data/filtered/fineweb-2-filterrobots_roh.jsonl.gz/62243

Ils
13 e 14 da mars 2010 havein organisau ils gis da skis sils Fops. Damai che
biars commembers han mussau munconza da presenza, essan mo stai en 5.
La sonda avonmiezdi essan serendi dallas 9:00 culla posta tochen a Laax, Murschetg. Silsuenter essan vegni transportai cun las gondlas e sutgeras tochen sil glatscher dil Vorab. Naven da leu essan carrai sin nos skis tochen tier la tegia dils Fops, nua che Andi e Gabi Bisquolm meinan la bar. Damai che l’aura e las cundiziuns da neiv han schau tier ei, essan aunc i cun skis tochen viaden el suentermiezdi. Cu las combas dulavan ed il regl da guder in per schlucs calanda era vida crescher essan lu aunc inaga serendi tochen tier la tegia dils Fops. Leu havein fatg ir il temps cun differents giugs e differentas acziuns, sco dar curling. Cu il magun ha entschiet sgurghigliar, havein cuschinau spaghettis cun sosa da tomata e magliau quels. Suenter haver lavau giu, havein tratg vi il temps cun dar giugs ed essan serendi baul la damaun dils 14 da mars els sacs da durmir per ruassar.
Suenter haver durmiu inper uras essan lu puspei secavigliai e havein sesemtgau per bandunar la tegia dils Fops. Ryan, Reto e Marco ein direct i “surengiu” ed a casa, Ivan Coray e Curdin han aunc adina buc giu avunda da skis e neiv ed ein aunc i inper uras cun skis.
Il budget da 500.- frs. (quei diember corrispunda a 25 taxas annualas) che havein giu a disposiziun ei buc vegnius duvraus si diltut.Viu sur tut o, sansa era uonn puspei tschintschar da gis da skis gartegiai, schegie che biars commembers dalla UGRL han buc propi giu gust da separticipar.
Fiasta da novizs ils 03-07-10
Viadi a Roma
Igl atun 2010 ei l’uniun da giuventetgna Ruschein-Ladir hurti serendida a Roma per visitar nies president anteriur, Duri Coray. Aschia ein 12 commembers serimnai ils 8 da settember equipai cun bagascha per surviver quater gis a Roma. Naven din sacados tochen ina scaffa da resti cun rodas eran tuttas grondezias representadas. A Bellinzona havein nus giu cuort temps per ina gervosa da tancar curascha per cuntinuar il viadi cul Pendolino encunter Milaun. Duas gervosas pli tard eran nus gia a Roma el hotel. Gl’emprem avonmiezgi ein las baselgias da San Giovanni in Laterano e Santa Maria Maggiore stadas sil program. Il suentermiezgi essan nus sentupai cun Duri. El ha menau nus atras il quartier dalla guardia. Il temps ch’el ha giu da luvrar ha il rest nazzegiau per far in sitg, avon che nus essan ir cun Duri a tscheina. Strapazzai dil viadi essan nus semetti sin via el hotel, ils ins cun, ils auters senza ina cuorta fermada en ina bar.
Il vendergis avonmiezgi vein nus contemplau il castel Sant’Angelo. Tgei che sto dispet vegnir menziunau en quei connex ei che quei ei stau il sulet dils baghetgs che nus vein visitau nua ch’ins ha saviu empustar ina gervosa. Per haver il sentiment da turist ultimativ ha ei dau ils suentermiezgi ina tura cun in bus aviert atras Roma. Denter auter havein nus viu la Piazza Navona, il Forum Romanum, il Colosseum e la Piazza Venezia. Aschia ei il temps currius ed igl era gia puspei temps da prender in apero datier dalla Piazza Navona per esser semtgai sin tscheina. Suenter ina detga tscheina ha la sortida astgau vegnir ina crena pli groppa che la sera avon, aschia ch’ei fageva gia clar culs davos ein sederschi en letg.
Zaichs sco ins ei ha la pluralitad dils participonts era surviviu quella sera, aschia che Duri ha saviu muossar a nus ils curtgins dil vatican. Suenter ina cuorta pausa da regeneraziun han las forzas era tunschiu per mirar la basilica da S. Pieder, medemamein menai entuorn da Duri. Plein bunas regurdientschas dalla tura cun bus dil gi avon havein nus aunc fatg la secunda part dalla tura, avon che ir a tscheina. Damai ch’igl era la davosa sera ha quei culla tscheina stuiu ir in tec hurti, buc che la sortida vegni alla cuorta. Suenter ina spassegiada dalla piazza Navona spel Pantheon encunter la fontana di Trevi ed in ni dus sitgs era ei gia temps da prender cumiau da Duri e plaunsiun patertgar vid ir a letg.
La dumengia eis ei puspei stau da prender la via resp. las rodaias sut il peis e serender encunter la Svizra. Quei ei iu in bien ton pli hurti ch’il viadi engiu, aschia che nus eran cuort avon las 2000 gia puspei a Ruschein.
Igl actuar: Marco Cavegn